1. ปัจจัยความเสี่ยง

ฝ่ายบริหารของกลุ่ม อาร์ ซี แอล
พิจารณาถึงขอบเขตของความเสี่ยงในทุกด้านที่อาจมีผลกระทบต่อผลการดำเนินงานของกลุ่มฯ
อันได้แก่

ความเสี่ยงในการประกอบธุรกิจ

การเปลี่ยนแปลงของอุปสงค์ในระดับโลกและระดับภูมิภาค
โดยเฉพาะการเปลี่ยนแปลงอันเนื่องมาจากการเจริญเติบโตของผลิตภัณฑ์มวลรวมตามมูลค่าแท้จริงทั้งของโลกและของภูมิภาค
มีผลกระทบโดยตรงต่อธุรกิจขนส่งระหว่างประเทศซึ่งเป็นธุรกิจที่กลุ่มฯ ดำเนินการอยู่
และส่งผลต่อผลประกอบการของกลุ่มฯ ดังนั้น เพื่อลดผลกระทบที่อาจเกิดขึ้นจากความเสี่ยงเหล่านี้
กลุ่มฯ จึงได้ติดตามการเปลี่ยนแปลง
รวมทั้งวิเคราะห์รูปแบบการเติบโตของผลิตภัณฑ์มวลรวมตามมูลค่าแท้จริง
แล้วนำมาพิจารณาปรับแผนการดำเนินธุรกิจให้สอดคล้องกับสถานการณ์ที่เปลี่ยนแปลงซึ่งอาจกระทบต่อผลการดำเนินธุรกิจของกลุ่มฯ

ความหวั่นวิตกเกี่ยวกับอัตราเงินเฟ้อที่สูงขึ้น
วิกฤตความผันผวนของตลาดการเงินและโอกาสถดถอยของเศรษฐกิจโลกที่เป็นผลจากการชะลอตัวของเศรษฐกิจสหรัฐอเมริกา
ทำให้มีการปรับลดประมาณการณ์การเติบโตของหลายเขตเศรษฐกิจในโลก
โดยที่สหรัฐอเมริกาเป็นประเทศที่มีอิทธิพลต่อสภาวะเศรษฐกิจโลก
การชะลอตัวของเศรษฐกิจสหรัฐอเมริกาย่อมส่งผลต่อกิจกรรมทางเศรษฐกิจของทั่วทั้งโลก
การเติบโตของกิจกรรมการค้าในเส้นทางการค้าแถบมหาสมุทรแปซิฟิคในปี 2550 เริ่มชะลอตัวลง
แม้ทางกลุ่มฯ
อาจมีขีดจำกัดในการดำเนินมาตรการปกป้องตนเมื่อเศรษฐกิจโลกเผชิญภาวะชะลอตัวและเกิดวิกฤตความผันผวนในตลาดการค้า
แต่ทางกลุ่มฯ ก็มุ่งมั่นที่จะปรับปรุงรักษาฐานตลาดการค้าที่มีอยู่ขณะนี้
รวมทั้งแสวงหาโอกาสทางการค้าใหม่ๆ
ปรับการขนส่งสินค้าขาเข้าและขาออกระหว่างท่าให้มีสมดุลขึ้น
ตลอดจนการลดภาระต้นทุนการขนส่งตู้เปล่า

การเปลี่ยนแปลงของอุปทานโดยเฉพาะจากการขยายกองเรือของคู่แข่ง
การรวมกลุ่มและแยกกลุ่มธุรกิจของสายเดินเรือ การเปลี่ยนแปลงเส้นทางเดินเรือ
สิ่งเหล่านี้อาจส่งผลกระทบต่อการดำเนินงานของกลุ่มฯ
แต่การติดตามสถานการณ์อย่างใกล้ชิดช่วยให้กลุ่มฯ สามารถปรับกลยุทธ์ได้อย่างทันท่วงที

ปัจจัยความเสี่ยงที่สำคัญ ได้แก่ การแข่งขันด้านอัตราค่าระวาง
ซึ่งในธุรกิจการขนส่งสินค้าทางทะเลอัตราค่าระวางมักได้รับผลกระทบโดยตรงจากปัจจัยต่างๆ ได้แก่
การเติบโตของกิจกรรมการค้า
การขาดสมดุลการค้าโดยเฉพาะในกรณีของอุปสงค์และอุปทานในภาคส่งออกนำเข้า แม้กลุ่มฯ
ไม่อาจหลีกเลี่ยงผลกระทบดังกล่าว แต่กลุ่มฯ ก็ได้กำหนดนโยบายที่จะช่วยลดทอนผลกระทบดังกล่าว
อาทิเช่น การพัฒนาลูกค้าสัมพันธ์

ความเสี่ยงจากการพัฒนาตลาดและบริการอาจเป็นอุปสรรคต่อการบรรลุเป้าหมายในการขยายธุรกิจ
แต่กลุ่มฯ
ได้ลดความเสี่ยงประเภทนี้ด้วยการปรับปรุงประสิทธิภาพในการดำเนินงานโดยศึกษาเส้นทางขนส่งใหม่ๆ
เพื่อกระจายความเสี่ยง
รวมทั้งพัฒนาระบบคอมพิวเตอร์ที่ใช้สนับสนุนการติดตามการขนส่งตู้สินค้าของลูกค้าที่ขนส่งระหว่างท่าและในแต่ละท่าเรือให้มีประสิทธิภาพดียิ่งขึ้น

ความเสี่ยงด้านปฏิบัติการและการเมือง

สงครามและการก่อการร้ายระหว่างประเทศซึ่งเป็นภัยรูปแบบใหม่ รวมทั้งโจรสลัด เหตุสุดวิสัย
เป็นปัจจัยความเสี่ยงที่มีผลกระทบต่อธุรกรรมของกลุ่มฯ และสำนักงานตัวแทนในต่างประเทศ กลุ่มฯ
จึงได้ทำประกันภัยให้ครอบคลุมผลเสียหายที่อาจเกิดขึ้น กำหนดมาตรการด้านความปลอดภัย
มาตรการฉุกเฉินทั้งบนเรือและภาคพื้นดินอย่างมีประสิทธิภาพ
เพื่อจำกัดขอบเขตของความเสียหายที่อาจจะเกิดขึ้น

เนื่องจากราคาน้ำมันเป็นต้นทุนที่สำคัญในการดำเนินงานของผู้ประกอบการขนส่งทางทะเล
เมื่อราคาน้ำมันมีการปรับตัวสูงขึ้นกลุ่มฯ
ใช้วิธีการเก็บค่าธรรมเนียมเพิ่มตามการปรับขึ้นของราคาน้ำมัน (Bunker Surcharge)
จากลูกค้าผู้ใช้บริการตามมาตรฐานปฏิบัติของอุตสาหกรรม นอกจากนั้นกลุ่มฯ
ยังได้ทำสัญญาป้องกันความเสี่ยงจากความผันผวนของราคาน้ำมันอีกด้วย

การติดตามและควบคุมต้นทุนอย่างเข้มงวดเป็นกลไกสำคัญในการสร้างความมั่นใจว่ากลุ่มฯ
จะสามารถสร้างผลกำไรได้เหมาะสม
และสามารถสร้างฐานที่เข้มแข็งสำหรับการขยายงานในอนาคต

เนื่องจากกิจกรรมของกลุ่มฯ
เพิ่มขึ้นทั้งในปริมาณและประเภทของการให้บริการจากเมื่อเริ่มประกอบธุรกิจ กลุ่มฯ
ตระหนักถึงผลของการมีระบบสารสนเทศที่มีประสิทธิภาพที่จะสนับสนุนฝ่ายบริหารในการตัดสินใจทางธุรกิจและตอบสนองความต้องการของหน่วยงานที่เกี่ยวข้อง
ทางกลุ่มฯ
ได้จัดทำแผนพัฒนาระบบสารสนเทศเพื่อสนับสนุนการดำเนินกิจกรรมประจำวันและรองรับการขยายกิจกรรมที่ซับซ้อนมากขึ้นในอนาคต
กลุ่มฯ
ให้ความใส่ใจกับระบบรักษาความปลอดภัยที่เหมาะสมสำหรับปกป้องฐานข้อมูลและเน้นระบบการตรวจสอบความถูกต้องและครบถ้วนของข้อมูล

ความเสี่ยงทางด้านองค์กร

ทรัพยากรบุคคลถือเป็นแกนหลักขององค์กร กลุ่มฯ
มีนโยบายพัฒนาทักษะและการเรียนรู้อย่างมีประสิทธิภาพ
เพื่อสร้างความมั่นใจว่าบุคลากรมีความสามารถที่จะปฎิบัติหน้าที่ของตนได้อย่างเหมาะสมและสอดคล้องกับแนวทางที่องค์กรกำหนดไว้
และเพื่อบรรเทาความเสี่ยงในด้านการบริหารจัดการบุคลากรกลุ่มฯ
ได้จัดให้มีการสับเปลี่ยนและหมุนเวียนตำแหน่งงานภายในองค์กรและส่งพนักงานไปทำงานในสำนักงานต่างประเทศเพื่อเสริมสร้างทักษะ
ความรู้ และประสบการณ์
นโยบายด้านบุคลากรนี้ยังมุ่งสร้างขวัญกำลังใจและส่งเสริมบุคลากรให้สามารถปฎิบัติงานอย่างมีประสิทธิภาพ

ความเสี่ยงทางการเงิน

เนื่องจากกลุ่มฯ มียอดเงินกู้ยืมที่เป็นทั้งสกุลเงินต่างประเทศและเงินบาท กลุ่มฯ
ใช้ตราสารอนุพันธ์ทางการเงินและเครื่องมือทางการเงินอื่นๆ
เพื่อป้องกันความเสี่ยงจากภาระดอกเบี้ยเงินกู้ยืม
รวมทั้งบริหารเงินกู้โดยใช้การผสมผสานระหว่างอัตราดอกเบี้ยแบบคงที่และอัตราดอกเบี้ยแบบลอยตัว

รายได้ของกลุ่มฯ ผูกอิงกับสกุลเงินเหรียญสหรัฐฯ ผ่านกลไกการกำหนดอัตราค่าระวาง
โดยอัตราค่าระวางจะถูกกำหนดเป็นสกุลเงินเหรียญสหรัฐฯ
ในขณะที่รายได้จากการเดินเรือเรียกเก็บในสกุลเงินเหรียญสหรัฐฯ
หรือในสกุลเงินท้องถิ่นของเมืองท่าขนถ่ายสินค้าในจำนวนเทียบเท่าของอัตราค่าระวางที่กำหนดไว้ในสกุลเงินเหรียญสหรัฐฯ
ค่าใช้จ่ายในการดำเนินงานส่วนใหญ่อยู่ในสกุลเงินเหรียญสหรัฐฯ
และค่าใช้จ่ายส่วนที่เหลือกระจายตามสกุลเงินท้องถิ่นของเมืองท่าขนถ่ายสินค้า
(สกุลเงินบาทและสกุลเงินเหรียญสิงคโปร์เป็นส่วนใหญ่) สินทรัพย์หลักของกลุ่มฯ คือ
เรือคอนเทนเนอร์ ซึ่งซื้อและขายในสกุลเงินเหรียญสหรัฐฯ
และเงินกู้ส่วนใหญ่ก็เป็นมูลหนี้สกุลเงินเหรียญสหรัฐฯ ที่ใช้สนับสนุนการจัดซื้อเรือและอาคารสำนักงาน
ด้วยลักษณะโครงสร้างของงบดุลและงบกำไรขาดทุนของกลุ่มฯ เช่นที่กล่าวข้างต้น กลุ่มฯ
จึงได้ประโยชน์จากสภาวะการปกป้องความเสี่ยงในตัวที่เรียกว่า “natural hedge” ดังนั้น
ความผันผวนของสกุลเงินจะไม่ส่งผลกระทบต่อกระแสเงินสดที่กลุ่มฯ ได้จากการดำเนินงาน
แม้ว่าความผันผวนดังกล่าวอาจส่งผลด้านการแปลงค่าทางบัญชีต่องบการเงินของกลุ่มฯ ก็ตาม
ทั้งนี้เพราะกิจการของกลุ่มฯ
มีลักษณะของการปกป้องความเสี่ยงจากอัตราแลกเปลี่ยนจากโครงสร้างการเงินในตัวอยู่แล้ว
นอกจากนี้ กลุ่มฯ
ยังใช้เครื่องมือทางการเงินเพื่อปกป้องและบรรเทาความเสี่ยงที่อาจเกิดขึ้นจากความผันผวนของอัตราแลกเปลี่ยน
เช่น
การทำสัญญาแลกเปลี่ยนสกุลเงินแบบสวอปป์และทำสัญญาซื้อขายสำหรับอัตราแลกเปลี่ยนเงินตราต่างประเทศล่วงหน้า
เป็นต้น

นอกจากนี้ กลุ่มฯ ได้ลงทุนในบริษัทย่อยและบริษัทร่วมในต่างประเทศ
และบริหารความเสี่ยงโดยการถ่วงดุลระหว่างกระแสเงินสดรับที่เกี่ยวโยงกับสกุลเงินเหรียญสหรัฐฯ
กับหนี้สินที่เป็นเงินตราต่างประเทศ เงินกู้ยืมส่วนใหญ่ของกลุ่มฯ
จึงเป็นเงินสกุลเดียวกับกระแสเงินสดรับ การใช้ตราสารอนุพันธ์
รวมทั้งการทำสัญญาซื้อขายอัตราแลกเปลี่ยนเงินตราต่างประเทศล่วงหน้าเพื่อบรรเทาความเสี่ยงบางส่วนในด้านหนี้สิน

ความเสี่ยงทางด้านการบริหารและปฎิบัติตามกฎหมายและกฎระเบียบที่เกี่ยวข้อง

เพื่อลดความเสี่ยงที่อาจเกิดจากการเลือกนโยบายด้านการบริหารที่ไม่เหมาะสม กลุ่มฯ
ได้มีการจัดตั้งคณะกรรมการบริหารความเสี่ยง โดยมีบทบาทหน้าที่และความรับผิดชอบดังนี้

1.  สอบทานและนำเสนอนโยบายการบริหารความเสี่ยงขององค์กรต่อคณะกรรมการบริษัทเพื่อพิจารณาอนุมัติ

2.  กำกับดูแลเพื่อให้มั่นใจว่าการดำเนินธุรกิจของบริษัทเป็นไปตามกรอบการบริหารความเสี่ยงขององค์กร

3.  สอบทานรายงานการบริหารความเสี่ยงและดำเนินการเพื่อให้มั่นใจได้ว่าองค์กรมีการจัดการป้องกันความเสี่ยงอย่างเพียงพอและเหมาะสม

4.  นำเสนอความเสี่ยงในภาพรวมของบริษัท
    รวมถึงความเพียงพอของระบบการควบคุมภายในเพื่อการจัดการป้องกันความเสี่ยงต่อคณะกรรมการบริษัทเพื่อพิจารณาอนุมัติตามระยะเวลาที่กำหนด

5.  ให้คำแนะนำกับหน่วยงานบริหารความเสี่ยง
    และพิจารณาปรับปรุงระบบข้อมูลที่เกี่ยวข้องกับการพัฒนากระบวนการบริหารความเสี่ยง

เนื่องจากกลุ่มฯ
ดำเนินธุรกิจด้านขนส่งสินค้าระหว่างประเทศและจดทะเบียนในตลาดหลักทรัพย์แห่งประเทศไทย
ดังนั้น กลุ่มฯ จะต้องถือปฎิบัติตามกฎหมายและระเบียบของท้องถิ่น กฎหมายระหว่างประเทศ
รวมทั้งกฎหมายที่เกี่ยวกับการขนส่งทางทะเล กลุ่มฯ
ลดความเสี่ยงดังกล่าวโดยการติดตามการเปลี่ยนแปลงของกฎหมายต่างๆ
ที่เกี่ยวข้องจากสำนักงานตัวแทนในท้องถิ่น รวมทั้งติดตามการเปลี่ยนแปลงที่เกี่ยวกับกฎหมาย
กฎระเบียบของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
เพื่อใช้เป็นแนวทางในการประกอบธุรกิจและให้แน่ใจว่ากลุ่มฯ
ปฎิบัติตามกฎระเบียบดังกล่าวได้ทันท่วงที

นอกจากนั้น กลุ่มฯ ยังปฎิบัติตามมาตรฐานความปลอดภัยสากลและความปลอดภัยด้านสิ่งแวดล้อม
ซึ่งกำหนดโดยองค์การขนส่งทางทะเลระหว่างประเทศ (International Maritime
Organization)